Diari Oficial de la Generalitat Valenciana


Sumari del DOGV 5521, del 28-05-2007 (2007/6709)

ORDE de 10 de maig de 2007, de la Conselleria de Cultura, Educació i Esport, per la qual es convoquen ajudes i subvencions per a la realització de pràctiques formatives (PF) per part dels alumnes i les alumnes que cursen estudis no universitaris de caràcter professionalitzador.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5521

Data del DOGV
:   28-05-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/6709


Data del document
:   10-05-2007

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * pràctiques de formació
    * suport econòmic
    * ajuda pública
    * assignació per estudis
    * ensenyament professional
    * formació professional

ORDE de 10 de maig de 2007, de la Conselleria de Cultura, Educació i Esport, per la qual es convoquen ajudes i subvencions per a la realització de pràctiques formatives (PF) per part dels alumnes i les alumnes que cursen estudis no universitaris de caràcter professionalitzador. [2007/6709]
La realització de pràctiques formatives (PF) en empreses o entitats productives, per part dels alumnes i les alumnes que cursen estudis no universitaris de caràcter professionalitzador, és un component bàsic del procés formatiu, al permetre, al jove estudiant, comprovar en una situació real de treball el nivell de competència professional adquirit en el centre educatiu, conéixer nous processos productius i d'organització empresarial, al mateix temps que el coneixement de les relacions laborals que li facilitarà el seu trànsit a la vida activa i professional.
Els centres docents establixen convenis amb empreses o entitats del seu entorn a fi de facilitar les mencionades pràctiques formatives, ampliant-se la col·laboració amb aportacions innovadores per a l'actualització dels currículums docents a través de les relacions que s'establixen entre els professors-tutors i els instructors d'empresa.
El desenrotllament de les pràctiques formatives en centres de treball pot suposar despeses extraordinàries a l'alumnat i empreses, per la qual cosa es considera necessari destinar ajudes econòmiques que en part les compensen.
Per això, i fent ús de les atribucions que em conferix l'article 35, de la Llei 5/1983, de 30 de desembre, del Consell, i tenint en compte allò que s'establix en la Llei 38/2003, General de Subvencions (BOE 18.11.2003)
ORDENE
Primer
1. Convocar:
a) Ajudes per a l'alumnat de centres docents no universitaris que realitzen pràctiques forma­tives (PF) en empreses o entitats públiques o privades.
b) Subvencions per a les empreses o entitats privades, que hagen acollit al mencionat alumnat i hagen subscrit els concerts de col·laboració centre docent-empresa per a la realització de pràctiques en centres de treball.
2. Aprovar les bases per les quals es regirà l'adjudicació de les ajudes i subvencions, i que figuren en l'annex I de l'orde, així com els models de sol·licitud i certificació (annexos SA, SE, CA i CE).
Segon
L'import global màxim destinat a les ajudes i subvencions la concessió de les quals es convoca per la present orde serà de (2.676.259,15 euros), que es finançaran a càrrec de la línia de subvenció T0086000, del programa 421.30, secció 09, servici 02, del pressupost de la Generalitat per al 2007.
Les ajudes i subvencions estan cofinançades pel Fons Social Europeu.
Les subvencions finançades a càrrec de fons de la Unió Europea es regiran per les normes comunitàries i pel que establix la Llei 38/2003, General de Subvencions; la percepció de les ajudes econòmiques per part dels beneficiaris estarà condicionada al compliment de les obligacions que establix l'art. 14 de la mencionada llei.
Tercer
El termini per a resoldre i notificar la convocatòria serà de sis mesos a computar des que produïsca efectes la present orde.
DISPOSICIONS FINALS
Primera
Es delega en el director general d'Ensenyament la facultat per a concedir les ajudes i subvencions, i se l'autoritza perquè dicte les resolucions necessàries per al desenrotllament i l'execució de la present orde.
Segona
L'orde produirà efectes des del dia de la seua publicació en el Diari Oficial de la Comunitat Valenciana.
De conformitat amb els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present orde, que posa fi a la via administrativa, es podrà interposar potestativament un recurs de reposició o bé plantejar directament recurs contenciós administratiu, en els terminis i davant els òrgans que s'indiquen a continuació:
a) El recurs de reposició s'haurà d'interposar davant el conseller de Cultura, Educació i Esport en el termini d'un mes a comptar des de l'endemà de la seua publicació.
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
València, 10 de maig de 2007
El conseller de Cultura, Educació i Esport,
ALEJANDRO FONT DE MORA TURÓN
ANNEX I
Bases de la convocatòria
Primera
L'objecte de les ajudes i subvencions de la present convocatòria és compensar, en part, les despeses extraordinàries que ocasionen a l'alumnat i a les empreses o entitats col·laboradores, la realització de les Pràctiques Formatives en Centres de Treball.
Segona
Podran rebre ajudes econòmiques per la realització de Formació en Centres de Treball (FCT) o Pràctiques Formatives (PF):
a) Les alumnes i els alumnes matriculats en centres públics, dependents de la conselleria de Cultura, Educació i Esport, que hagen realitzat Formació en Centres de Treball o Pràctiques Formatives en empreses o entitats públiques o privades a través del concert de col·laboració establit en l'Orde de 31 d'agost de 1988, de la conselleria de Cultura, Educació i Ciència (DOGV de 15 de setembre).
Les alumnes i els alumnes hauran d'estar cursant algun dels estudis següents:
- Cicles formatius
- Mòduls Professionals Experimentals
- Programes de Garantia Social (PGS)
b) Les alumnes i els alumnes matriculats en centres privats, en ensenyaments concertats amb la conselleria de Cultura, Educació i Esport, que hagen realitzat pràctiques formatives en empreses o entitats públiques o privades a través d'un concert de col·laboració.
Les alumnes i els alumnes hauran d'estar cursant algun dels estudis indicats en l'apartat a) anterior.
c) Les empreses o entitats privades on realitzen les pràctiques formatives l'alumnat indicat en els apartats a) i b).
La col·laboració de les empreses s'establix a l'empara del que disposa l'article 6 de la Llei Orgànica 5/2002, de 19 de juny, de les Qualificacions i la Formació Professional; per al desenrotllament del Sistema Nacional de Qualificacions i Formació Professional.
Tercera
Les sol·licituds d'ajuda es formularan per escrit, segons els models SA i SE, que figuren com a annexos a la present orde, i s'entregaran per a la seua presentació a la secretaria del centre docent on l'alumnat curse els ensenyaments, durant el període de realització de les pràctiques formatives.
Quarta
1. Una vegada finalitzada la FCT o PF els directors i titulars dels centres docents certificaran el que s'ha realitzat efectivament, en els termes indicats en els models CA i CE, que figuren com a annexos a la present orde.
2. Abans del 31 de juliol de 2007 es presentaran les sol·licituds i certificats a què fa referència el punt anterior, a la conselleria de Cultura, Educació i Esport o fent ús de qualsevol dels mitjans establits en l'article 38, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, adreçades a la Direcció General d'Ensenyament; Servici de Formació Professional; Secció d'Iniciació Professional; av. Campanar, 32, 46586 València.
Quinta
L'òrgan competent per a l'ordenació, instrucció i resolució del procediment serà la direcció de l'Àrea de Formació Professional de la conselleria de Cultura, Educació i Esport.
La present convocatòria es resoldrà abans del 30 de novembre de l'any en curs i serà comunicada, per a coneixement dels beneficiaris, a tots els centres docents que van presentar la documentació corresponent, i s'haurà de fer-se pública en els taulers d'anuncis dels centres, als efectes previstos en l'article 59.6.b) de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
No es requerirà la publicació en el DOCV perquè es complix el que establix l'apartat 3 c), de l'article 18 de la Llei General de Subvencions.
Sisena
1. Amb l'autorització de l'alumnat i dels titulars de les empreses o entitats col·laboradores, el pagament de les ajudes es realitzarà a través dels centres docents on l'alumna o l'alumne estiga matriculat.
Els centres docents de titularitat privada responen al concepte d'entitat col·laboradora (article 12, de la Llei General de Subvencions), per això hauran d'acreditar, davant de l'òrgan competent per a l'ordenació i instrucció del procediment, que complixen el que establixen els articles 13, 15 i 16 de la Llei General de Subvencions; incloent l'exigència d'acreditar que estan al corrent en les obligacions tributàries i davant de la Seguretat Social, d'acord amb el que especifica la base huitena.
2. En el termini de tres mesos des que els centres docents reben les ajudes, els directors o titulars remetran els rebuts acreditatius de la seua percepció per part de cada un dels beneficiaris de conformitat amb l'article 30.2, de la Llei General de Subvencions.
La documentació es presentarà a la conselleria de Cultura, Educació i Esport o fent ús de qualsevol dels mitjans establits en l'article 38, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; adreçades a la Direcció General d'Ensenyament; Servici de Formació Professional; Secció d'Iniciació Professional; av. Campanar, 32, 46459 València.
Setena
1. Les ajudes destinades a l'alumnat són en concepte exclusiu de suport a les despeses previsibles de locomoció o transport, per la qual cosa es distingixen tres modalitats:
a) Alumnat que realitze les pràctiques formatives en empreses o entitats situades en distinta localitat de la del seu domicili, i de la del seu centre educatiu, i entre 5 i 20 km. d'estes.
b) Alumnat que realitze les pràctiques formatives en empreses o entitats situades en distinta localitat de la del seu domicili, i de la del seu centre educatiu, i a més de 20 km. d'estes.
c) La resta de l'alumnat no contemplat en les modalitats anteriors.
2. S'establixen com a imports màxims de les ajudes destinades a l'alumnat:
a) 15 euros per dia de pràctiques formatives per a la modalitat a), fins a un límit de 500 euros.
b) 20 euros per dia de pràctiques formatives per a la modalitat b), fins a un límit de 900 euros.
c) Fins a 120 euros en concepte de xicotetes despeses de transport o locomoció per a la modalitat c).
Les ajudes s'ajustaran en raó del pressupost disponible i del total de dies i hores de pràctiques formatives certificades durant l'any 2007.
3. Les subvencions a les empreses o entitats privades, tindran un import màxim d'1 euro per hora de PF i alumne.
4. En el procediment de concessió de les subvencions caldrà ajustar-se al que disposa la Llei General de Subvencions.
Huitena
Les empreses o entitats beneficiàries de les ajudes i subvencions hauran d'acreditar, prèviament a la proposta de resolució, que es troben al corrent de les seues obligacions tributàries i davant de la Seguretat Social, en els termes establits en l'article 22 del Reglament General de Subvencions de la conselleria d'Economia i Hisenda (BOE del 25 de juliol de 2006), sense perjudici del que establix la disposició addicional dihuitena de la Llei 30/1992, de 26 de novembre. Els centres privats concertats hauran de presentar l'annex III que figura en esta orde com a imprés normalitzat d'alta a tercers als efectes del que disposa l'Orde de 15 de febrer de 2005, de la conselleria d'Economia, Hisenda i Ocupació, que regula la comprovació i el procediment de registre de les dades de les persones físiques i jurídiques que es relacionen econòmicament amb l'administració de la Generalitat.
Amb anterioritat a la proposta de resolució de l'adjudicació, haurà de presentar-se, davant de l'òrgan competent per a l'ordenació de la instrucció i del procediment, una declaració responsable de no estar incurs en cap de les prohibicions establides en l'article 13, apartats 2 i 3, de la Llei General de Subvencions. La justificació podrà realitzar-se per qualsevol dels procediments indicats en l'apartat 7 del mencionat article 13.
Novena
Procedirà el reintegrament de les quantitats percebudes i l'exigència de l'interés de demora des del moment del pagament de les ajudes, en els supòsits establits en els articles 36 i 37 de la Llei General de Subvencions.